Carina, Akani bult spiere in Potch’n Argieffot van Carina Horn. Foto: Verskaf. Die nasionale baan- en veldkampioenskap vir senior atlete word tans in Potchefstroom beslis en twee van Suid-Afrika se naelloopsterre het reeds hul spiere gebult. Carina Horn is ongetwyfeld weer terug in die vinnige baan en sy het haar 100 m-uitdunronde in ŉ tyd van 11.29 sekondes gewen om vir die eindstryd van die item te kwalifiseer. Die 34-jarige naelloper is die verdedigende nasionale kampioen, terwyl die Suid-Afrikaanse 100 m-rekord ook agter haar naam staan. Die talentvolle atleet het in 2019 positief vir verbode middels getoets, maar sy het volgehou dat sy onskuldig is en dat haar aanvullings die eintlike sondaar was. Volgens berigte het sy selfs die hulp van ’n wetenskaplike ingeroep en die Internasionale Atletiekvereniging se Integriteitskomitee het uiteindelik gehoor gegee; sy is daarna vir twee jaar in plaas van die gebruiklike vier jaar geskors. Volgens Horn was daardie twee jaar waartydens sy haar onskuld probeer bewys het, die moeilikste van haar loopbaan. Sy het egter nie handdoek ingegooi nie en verlede jaar se nasionale titel het sy as iets “baie spesiaal” bestempel. Dan het Akani Simbine ook in sy 100 m-lopie behoorlik litte losgemaak om met ’n spogtyd van 9.92 sekondes te wen. Akani Simbine gister in Stockholm. Foto: Twitter. Nie een van die ander atlete kon onder tien sekondes draai nie. Benjamin Richardson se 10.17 sekondes was die naasbeste tyd in die uitdunlopie. In die 400 m-hekkies het die belowende Zenéy van der Walt tweede in haar lopie met ŉ tyd van 56.85 sekondes geëindig. Taylon Bieldt was ŉ kortkop vóór haar met ŉ tyd van 56.69 sekondes. Vroue-atlete wat na die 100 m-eindstryd deurgedring het: Sandri van Rooyen (baan een), Charlize Eilerd (baan twee), Kayla Murray (baan drie), Tazmin Thomas (baan vier), Carina Horn (baan vyf), Rose Xeyi (baan ses), Phindile Kubeka (baan sewe) en Reabetswe Moloi (baan agt).